Foto’s: Jhb-gorilla kan weer ruik ná operasieŉ Span spesialiste het kragte saamgesnoer om dié reusetaak aan te pak (Foto: Faculty of Veterinary Science, Onderstepoort via Facebook) Makokou, die 34-jarige gorilla van die Johannesburgse dieretuin, kan weer ruik ná sy endoskopiese neus- en sinusoperasie by die Johannesburgse dieretuinhospitaal suksesvol voltooi is. Dié westelike laaglandgorilla wat 210 kg weeg, het die operasie ondergaan om die inflammatoriese neuspoliepe te verwyder wat sy neusgate verstop en glo sy chroniese neuslopery veroorsaak het. Dié soort operasie was die tweede van sy soort wat nٌóg op ŉ gorilla gedoen is. Die eerste geval is in 2014 aangeteken toe ŉ gorillamannetjie, wat net so oud was soos Makokou, ŉ soortgelyke operasie in die Woodland Park-dieretuin in Seattle in Amerika ondergaan het. Luidens ŉ verklaring op die Facebookblad van die Universiteit van Pretoria se Fakulteit vir Veeartsenykunde op Onderstepoort, het ŉ span spesialiste kragte saamgesnoer met die Johannesburgse dieretuin se veeartsenyspan en mediese spesialiste om dié reusetaak aan te pak. Makokou is Saterdag net ná 09:00 verdoof en toe ŉ paar honderd meter na die dieretuin se hospitaal vir die operasie vervoer. Tydens die prosedure het die span gebruik gemaak van die jongste mediese tegnologie om hul weg deur die nasale en sinusgange te vind om die neuspoliepe te verwyder. Die operasie het ongeveer drie uur geduur. Makokou is ná die operasie na ŉ vertrek geneem om vir die aand gemonitor te word. Volgens die verklaring het die poliepe wat die voorste sinusse blokkeer en Makokou se chroniese sinusitis veroorsaak het, behoorlik dreineer. Besmette materiaal moes van sy sinusse verwyder en gespoel word. Geen biopsies wat tydens die operasie geëvalueer is, het enigsins ŉ teken van kankerweefsel getoon nie. Die span het gebruik gemaak van die jongste mediese tegnologie om hul weg deur die nasale en sinusgange te vind (Foto: Faculty of Veterinary Science, Onderstepoort via Facebook) Die rede vir die poliepe is nog nie bekend nie. “Medici vermoed dat soortgelyke inflammatoriese poliepe by mense veroorsaak word deur chroniese allergieë of swaminfeksies. Sommige aanvanklike bloedtoetse dui daarop dat dit onwaarskynlik is dat Makokou aan allergieë kon ly. Die sekondêre bakteriële infeksies in sy neus en sinusse het dit moeilik gemaak om vas te stel of enige swamorganismes betrokke is,” lui die verklaring. Die Johannesburgse dieretuin het Sondag bevestig dat Makokou goed lyk ná die operasie. Hy het glo deur die dag meer geëet, gedrink en rondbeweeg. Sy neus het minimaal gebloei en die span was oor die algemeen baie tevrede met sy vordering. Makokou vier op 9 Julie sy 35ste verjaarsdag. “Nou kan hy sy verjaarsdag vier met ŉ beter reuk- en smaaksintuig,” lui die verklaring van Onderstepoort. Maroela Media het vroeër berig Makokou het aan die begin van die maand ŉ mediese ondersoek en ŉ CT-skandering by die Onderstepoort-veeartsenykliniek in Pretoria ondergaan om te bepaal waarom hy nie op behandeling vir sy chroniese neuslopery reageer nie. Personeel by die dieretuin het in Mei hul kommer uitgespreek oor sy gesondheid en daar is bepaal dat hy ŉ CT-skandering moet ondergaan ná omvattende toetse bepaal het die gorilla het neuspoliepe.